
Lietuvoje duris atvėrė modernus pakuočių skaičiavimo centras
2016 m. vasario 25 d., Vilnius.
Užstato sistema Lietuvoje – finišo tiesiojoje. Šiandien pradeda VšĮ „Užstato sistemos administratoriaus“ įsteigtas veikti pakuočių skaičiavimo centras, į kurį iš visos Lietuvos atkeliaus milijonai vienkartinių skardinių, plastiko ir stiklo butelių. Čia taromatais ir rankiniu būdu surinktos pakuotės bus suskaičiuojamos ir paruošiamos perdirbti. Investicijos į šį centrą 7 mln. eurų.
Vilniuje pastatytas skaičiavimo centras, užimantis beveik 6000 kv. metrų plotą, yra vienas moderniausių tokio tipo skaičiavimo centrų Europoje. Iš viso į įrangą buvo investuota daugiau nei 2,5 mln. eurų. Brangiausiai – per milijoną eurų – kainavo skaičiavimo mašinos. Įdiegtos technologijos leidžia apdoroti iki 2 mln. vienkartinių pakuočių kasdien.
„Naujosios užstato sistemos dėka galime drąsiai lygiuotis į Vakarų Europos ir Skandinavijos šalis. Tačiau svarbiausia, kad siekiame ne tik formaliai įgyvendinti aplinkosauginius tikslus, bet ir patys norime gyventi švaresnėje ir gražesnėje Lietuvoje. Šis modernus skaičiavimo centras – puikus pavyzdys, parodantis atsakingą verslo požiūrį į aplinkos taršos problemas. Neabejoju, kad jau įsibėgėjanti užstato sistema duos apčiuopiamą naudą visai valstybei ir kiekvienam jos piliečiui“, – atidarymo renginyje kalbėjo Ministras Pirmininkas Algirdas Butkevičius.
Viešąją įstaigą „Užstato sistemos administratorius“, diegiančią bei prižiūrinčią visą vienkartinių gėrimų pakuočių užstato sistemą šalyje, įsteigė Lietuvos aludarių gildija, Lietuvos prekybos įmonių asociacija ir Lietuvos natūralaus mineralinio vandens gamintojų asociacija. Steigėjų nariai į rinką išleidžia apie 80 proc. visų užstato sistemoje dalyvaujančių pakuočių.
VšĮ „Užstato sistemos administratorius“ valdybos pirmininkas Saulius Galadauskas, pabrėžė verslo vaidmenį tausojant Lietuvos aplinką.
„Mes jaučiame pareigą rūpintis mūsų šalimi, visuomene ir Lietuvos gamta. Diegdami visą sistemą –  tiek plėsdami taromatų tinklą, tiek įrengdami šį skaičiavimo centrą – siekėme, kad ji būtų kuo patogesnė gyventojams, o taip pat ir kitiems jos dalyviams – gamintojams, importuotojams, prekybininkams. Šiandien pagrįstai galime didžiuotis šiuo skaičiavimo centru, kuris dar labiau priartina mus prie tokios Lietuvos, kokią norime matyti,​ – švaresnės, gražesnės ir modernesnės“, – sakė S. Galadauskas.
Skaičiuojama, kad kasdien į centrą pakuotes atgabens 35 sunkvežimiai, o šiltuoju metų laiku, kai gyventojai suvartoja daugiau gaiviųjų ir silpnųjų alkoholinių gėrimų, tarą pristatys apie 60 sunkvežimių. Šiltuoju sezonu skaičiavimo centre darbas vyks net trimis pamainomis, bus įdarbinta apie 90 darbuotojų.

Apie VšĮ „Užstato sistemos administratorius“: 

VšĮ „Užstato sistemos administratorius“ yra ne pelno siekianti įstaiga, kurios pagrindinis tikslas – vykdyti užstato sistemos administratoriaus funkcijas kaip numatyta Pakuočių ir pakuočių atliekų tvarkymo įstatyme.

Steigėjai: Lietuvos aludarių gildija, Lietuvos prekybos įmonių asociacija, Lietuvos natūralaus mineralinio vandens gamintojų asociacija. Steigėjų nariai į rinką išleidžia per 80% visų užstato sistemos pakuočių.

